Na temelju članka 30. stavka 7. Zakona o održivom gospodarenju otpadom („Narodne novine“ br. 94/13 i 73/17 - u daljnjem tekstu: Zakon), članka 4. Uredbe o gospodarenju komunalnim otpadom („Narodne novine“ br. 50/17- u daljnjem tekstu: Uredba) i članka 39. Statuta Grada Pula-Pola ("Službene novine” Grada Pule br. 07/09, 16/09, 12/11, 01/13 i 02/18) Gradsko vijeće Grada Pule, na sjednici održanoj dana \_\_\_\_\_\_\_\_\_\_\_\_\_\_\_\_ 2018. godine, donosi

**Odluku o izmjeni i dopuni**

**O D L U K E**

**o načinu pružanja javne usluge prikupljanja miješanog komunalnog**

**i biorazgradivog komunalnog otpada**

Članak. 1.

U Odluci o načinu pružanja javne usluge prikupljanja miješanog komunalnogi biorazgradivog komunalnog otpada („Službene novine“ Grada Pule broj 01/18 ) članku 8. stavku 2. iza riječi: „volumena:“dodaju se riječi „60 litara,“, a iza riječi „770 litara“ dodaju se riječi „1100 litara“.

Članak. 2.

Mijenja se čl. 30. i novi glasi:

„Davatelj usluge je dužan korisniku obračunavati cijenu javne usluge razmjerno količini predanog otpada u obračunskom periodu.

Kao kriterij količine miješanog komunalnog otpada utvrđuje se volumen ugovorenog i dodijeljenog spremnika i broj pražnjenja spremnika u obračunskom razdoblju.

Iznimno od stavka 2. ovog članka:

* za korisnike „gospodarstvo“ koji imaju vrlo veliki broj spremnika te
* za korisnike „gospodarstvo“ koji se kod odlaganja miješanog komunalnog otpada u spremnike koriste prešom,

kao kriterij količine miješanog komunalnog otpada utvrđuje se masa predanog otpada“.

Količina komunalnog otpada iz st. 2. ovog članka obračunava se na temelju umnoška broja pražnjenja spremnika u obračunskom razdoblju i volumena spremnika, a za korisnike (polu)podzemnih spremnika, na temelju umnoška broja korištenja spremnika i volumena prihvatnog dijela spremnika (vrećica maksimalnog volumena 35 l).

Količina komunalnog otpada iz st. 3. ovog članka obračunava se na temelju umnoška mase predanog miješanog komunalnog otpada u obračunskom razdoblju i jedinične cijene mase miješanog komunalnog otpada.“

Članak. 3.

U članku 33. u stavku 3. iza riječi „Obračun cijene javne usluge“ dodaju se riječi, „kad se kao kriterij količine otpada uzima volumen spremnika i broj pražnjenja spremnika,“ .

U članku 33. iza stavka 3. dodaje se novi stavak 4. koji glasi: „Obračun cijene javne usluge, kad se kao kriterij količine otpada uzima masa predanog otpada, određuje se prema izrazu:

C = JCM x ZM

pri čemu je:

Cijena javne usluge za količinu predanog miješanog komunalnog otpada izražena u kunama

- C

Jedinična cijena za masu preuzetog miješanog komunalnog otpada izražena u kunama po kilogramu sukladno cjeniku - JCM

Zbroj masa miješanog komunalnog otpada preuzetih u obračunskom razdoblju izraženo u kilogramima sukladno podacima u Evidenciji – ZM. „

Članak. 4.

Ova Odluka stupa na snagu prvog dana od dana objave u »Službenim novinama Grada Pule-Pola«.

KLASA:

URBROJ:

Pula,

**GRADSKO VIJEĆE GRADA PULE**

**PREDSJEDNIK**

**Tiziano Sošić**